Diari Oficial de la Generalitat Valenciana


Sumari del DOGV 3051, del 06-08-1997 (1997/9285)

RESOLUCIÓ, de 22 de maig de 1997, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Juan Fuster Zaragoza.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3051

Data del DOGV
:   06-08-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/9285


Data del document
:   22-05-1997

Organisme emissor
:   Conselleria de Presidència

Tipus de document
:   Resolució

RESOLUCIÓ, de 22 de maig de 1997, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Juan Fuster Zaragoza.  
Vist l'expedient pel qual se sol·licita inscriure en el Registre de Fundacions de la Comunitat Valenciana la denominada Fundación Juan Fuster Zaragoza, incoat en data 2 de maig de 1997, amb nombre de registre 28904, pel Sr. Juan-José Fuster Pérez, en representació de la Fundació, en base als següents  
Fets  
Primer  
Que en data 7 d'abril de 1997, la Sra. Carmen Pérez González, el Sr. Juan-José Fuster Pérez, el Sr. Vicente Fuster Pérez, el Sr. José-Pedro Fuster Pérez, la Sra. María-José Fuster Pérez, la Sra. María-Carmen Fuster Pérez i la Sra. Ana-María Fuster Pérez, en el seu propi nom i dret, van comparèixer davant el Sr. José-Ramón Rius Mestre, notari de l'Il·lustre Col·legi de València, amb residència a Benidorm, i van manifestar en aquest acte la voluntat de constituir la denominada Fundación Juan Fuster Zaragoza, constitució que es va dur a terme mitjançant escriptura de la mateixa data i amb el número de protocol 637, atorgada per l'esmentat notari.   
Segon  
Segons l'article 7é dels estatuts, la Fundació tindrà com a finalitats concretes les següents:   
1. Honrar la memòria del Sr. Juan Fuster Zaragoza, fundador de la Institución Educativa Lope de Vega, promovent estudis, publicacions i conferències, relacionats amb la seua vida i obra.  
2. Costejar títols acadèmics, matrícules, pensions, préstecs, ajudes i beques, per a estudiants econòmicament necessitats, proporcionar material d'ensenyament, crear, auxiliar i promoure institucions i centres d'ensenyament en tots els seus graus i especialitats, residències d'estudiants; fomentar, auxiliar i crear, si fa el cas, editorials i biblioteques en o per a centres d'ensenyament; fomentar, promoure i auxiliar la formació moral, professional, cultural i educativa en tots els seus aspectes; concedir premis als mèrits culturals o morals; promoure la investigació científica auxiliant-la mitjançant l'intercanvi de professors i alumnes, suplint la carència de mitjans econòmics dels dos; fomentar, auxiliar i crear, si fa el cas, centres esportius relacionats amb l'ensenyament.  
3. Crear, sostenir i auxiliar institucions educatives per a persones necessitades, tant a Espanya com a l'estranger.  
4. I, en general, qualsevol una altra finalitat protectora anàloga a les relacionades, i en especial les que tinguen relació amb el foment dels valors morals i intel·lectuals d'estudiants, professors i altres persones relacionades amb la comunitat educativa.  
D'acord amb l'article 9é estatutari, la Fundació elegirà els beneficiaris de les seues ajudes a tercers, atenent a criteris rigorosos de necessitat econòmica, mèrit i capacitat. El Patronat haurà d'aprovar les Bases amb subjecció a les quals es concediran les beques i altres ajudes econòmiques.  
Tercer  
El capital de la Fundació és de deu milions de pessetes (29.810.441 PTA), desemborsant-se en l'acte constitucional la quantitat de dos milions cinc-centes mil pessetes (2.500.000 PTA), en la forma següent:   
- La Sra. Carmen Pérez González, desemborsa la quantitat d'un milió set-centes cinquanta mil pessetes (1.750.000 PTA).  
- El Sr. Juan-José, el Sr. Vicente, el Sr. José-Pedro, la Sra. María-José, la Sra. María-Carmen i la Sra. Ana-María Fuster Pérez, desemborsen la quantitat de set-centes cinquanta mil pessetes (750.000 PTA), a raó de cent vint-i-cinc mil pessetes (125.000 PTA), cadascun d'ells.  
Els fundadors intervinents es comprometen a fer efectiu la resta de la dotació, en un termini no superior a cinc anys des del citat acte constitucional, en què la Sra. Carmen Pérez González assumirà el pagament del setanta per cent de la dotació, i els sis germans Fuster Pérez un cinc per cent cadascun d'ells.  
L'acreditació d'aquestes aportacions dineràries figura en 7 justificants d'abonament en compte, de l'entitat financera Caja de Ahorros del Mediterráneo, incorporats en l'escriptura de constitució.  
Quart  
D'acord amb allò que s'ha previst en la lletra c), de les manifestacions de l'acta Fundacional i el títol III dels estatuts, el Patronat és l'òrgan suprem de govern, i de representació de la Fundació, estarà format per un mínim de tres i un màxim de deu membres. Inicialment estarà format per les persones designades pels fundadors en l'escriptura de constitució. El càrrec de patró durarà mentre no es produïsca la vacant d'aquest per defunció, renúncia, incapacitat o per una altra causa legal. En cas de vacant la renovació del patró es produirà amb el vot de la majoria dels membres del Patronat; no obstant això, si el nombre mínim de patrons estiguera cobert, serà potestatiu del Patronat designar o no nous membres.  
El Patronat inicial queda compost per les següents persones:  
- President: Sr. Juan-José Fuster Pérez.  
- Vicepresident: Sr. Vicente Fuster Pérez.  
- Secretari: Sr. José-Pedro Fuster Pérez.  
- Vocals: Sra. Carmen Pérez González , la Sra. María-José Fuster Pérez, la Sra. María-Carmen Fuster Pérez i la Sra. Ana-María Fuster Pérez.  
Cinquè  
La resta de l'articulat estatutari regula totes les qüestions previstes legalment en matèria de fundacions.  
Fonaments jurídics  
Primer  
La Constitució recull en el títol I, capítol II, secció II, article 34, el dret de fundació per a finalitats d'interès general.  
Segon  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de finalitats d'interès general, circumstàncies que concorren en aquest cas.  
Tercer  
Examinades les finalitats de la Fundació, la dotació, així com les aportacions efectivament realitzades, les finalitats es consideren d'interès general, i les aportacions inicialment suficients per a la inscripció, de conformitat amb allò establert en l'article 11.b) del Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General.  
Quart  
La carta fundacional i els estatuts continguts en l'escriptura pública de 7 d'abril de 1997, reuneixen els requisits bàsics dels articles 8 i 9 de la vigent Llei 30/94, de 24 de novembre, per la qual cosa la Fundació pot ser reconeguda, tenint en compte la finalitat que persegueix segons l'article 7è dels seus estatuts.  
Cinquè  
L'expedient ha sigut tramitat per la Direcció General d'interior de la Conselleria de Presidència, a través del Servei d'entitats Jurídiques, en virtut de les atribucions que té conferides pels Decrets 4/1997, i 30/1997, de 26 de febrer, sobre assignació de competències a la Presidència i a les Conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana i l'article 10 de L'ordre de 23 de maig de 1996, en la redacció donada a aquesta per Ordre de 25 de novembre de 1996, en què es refereix a l'estructura administrativa a nivell de servei.  
Vists, la Constitució, la Llei 30/1994, de 24 de novembre, el Reial Decret 316/1996, de 23 de febrer, pel que s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, L'ordre de 19 de gener de 1996, de la Conselleria d'Administració Pública, per la que s'estableix la data d'Inici d'activitats del Registre i Protectorat Únics de la Comunitat Valenciana, i altra normativa de pertinent aplicació, resolc:  
Primer  
Inscriure com a Fundació la denominada Fundación Juan Fuster Zaragoza en el Registre de Fundacions de la Comunitat Valenciana, amb el nombre 95(A) i classificar-la com a docent. El seu domicili s'ubicarà a Benidorm (Alacant), carrer Cols, 2.  
Segon  
Aprovar els estatuts amb què ha de regir-se la Fundació, elevats a escriptura pública davant el notari de l'Il·lustre Col·legi de València, amb residència a Benidorm, Sr. José Ramón Rius Mestre, en data 7 d'abril de 1997 i número 637 de protocol.  
Tercer  
Aprovar el nomenament del primer Patronat segons figura en l'antecedent quart d'aquesta resolució.  
Notifiqueu aquesta Resolució, i advertiu que contra aquesta, que no esgota la via administrativa, podrà presentar-se recurs ordinari davant aquest mateix òrgan o davant l'Hble. Sr. conseller de Presidència, en el termini d'un mes, comptador des de la data de la seua notificació, de conformitat amb allò que disposa el Decret 60/1995, de 18 d'abril del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 22 de maig de 1997.- El director general d'Interior: José López Garrido